復至曹娥堰寄剡縣丁元珍
作者：王安石
朝代：宋

paragraphs: 溪水渾渾來自北，千山抱水清相射。
山深水急無艇子，欲從故人安可得。
故人昔日此水上，樽酒扁舟慰行役。
津亭把手坐一笑，我喜滿懷君動色。
論新講舊惜未足，落日低徊已催客。
離心自醉不復飲，秋果寒花空滿席。
今年却坐相逢處，怊悵難求別時迹。
可憐溪水自南流，安得溪船問消息。